केरल में कोरोना वायरस के 15,914 नए केस, मांडविया ने कहा-मामले नियंत्रण में
केंद्रीय स्वास्थ्य मंत्री मनसुख मांडविया ने कहा कि वर्तमान में केरल में कोरोना वायरस संक्रमण के मामले नियंत्रित हो रहे है और उम्मीद है कि अगले कुछ दिनों में वहां भी स्थिति पूरी तरह से नियंत्रण में आ जाएगी।
तिरुवनंतपुरम: केरल में बृहस्पतिवार को कोविड-19 से 122 और लोगों की मृत्यु हो गयी और 15,914 नये मामले आये जिससे कुल संक्रमितों की संख्या बढ़कर 46,80,885 हो गयी वहीं कुल मृतक संख्या 25,087 पहुंच गयी। एक आधिकारिक प्रेस विज्ञप्ति के अनुसार राज्य में एक दिन में 16,758 लोग संक्रमणमुक्त हुए जिससे स्वस्थ हुए लोगों की संख्या बढ़कर 45,12,662 हो गयी। इस समय 1,42,529 मरीज उपचार करा रहे हैं। विज्ञप्ति के अनुसार पिछले 24 घंटे में राज्य में 1,03,871 नमूनों की जांच की गयी।इस बीच केंद्रीय स्वास्थ्य मंत्री मनसुख मांडविया ने कहा कि वर्तमान में केरल में कोरोना वायरस संक्रमण के मामले नियंत्रित हो रहे है और उम्मीद है कि अगले कुछ दिनों में वहां भी स्थिति पूरी तरह से नियंत्रण में आ जाएगी। मांडविया ने संवाददाताओं से कहा, ‘‘केरल में कोरोना वायरस संक्रमण के मामले बढ़ रहे थे, मैं खुद केरल जाकर आया हूं और दिल्ली से विशेषज्ञों की एक टीम भी वहां भेजी गई थी।’’उन्होंने कहा, ‘‘इस संबंध में केरल के मुख्यमंत्री और स्वास्थ्य अधिकारी के साथ विस्तार से बातचीत हुई। वहां कोरोना वायरस संक्रमण के मामले नियंत्रित हो रहे है और मैं उम्मीद करता हूं कि आने वाले दिनों में वहां भी स्थिति पूरी तरह से नियंत्रण में आ जाएगी।’’देश में बच्चों के लिए कोविड-19 वैक्सीन की उपलब्धता के बारे में पूछे गये एक सवाल के जवाब में केंद्रीय मंत्री ने कहा, ‘‘बच्चों के वैक्सीन के लिये अभी भारत बायोटेक और जायडस कैडिला अनुसंधान कर रही है और तीसरे चरण के परीक्षण चल रहे हैं।’’ मांडविया ने कहा, ‘‘तीसरे चरण के परीक्षण सफल होने के बाद बच्चों का वैक्सीन आयेगा।’’ये भी पढ़ें